Αυτή την Τρίτη

Αυτή την Τρίτη  () είναι διήγημα του Γερμανού συγγραφέα Βόλφγκανγκ Μπόρχερτ. Σε εννέα διαφορετικά επεισόδια, που διαδραματίζονται όλα την ίδια μέρα και είναι αλληλένδετα, παρουσιάζονται σκηνές της φρικτής καθημερινής ζωής στο μέτωπο κατά τη διάρκεια του Β' Παγκοσμίου Πολέμου, της ζωής μέσα στις οικογένειες στη Γερμανία και της σχολικής ζωής. Η επαναλαμβανόμενη φράση Αυτή την Τρίτη υπογραμμίζει την τραγωδία κάθε ημέρας του πολέμου.

Όπως και άλλα διηγήματα του Μπόρχερτ, θεωρείται κλασικό της γερμανικής μεταπολεμικής λογοτεχνίας και από τα πιο γνωστά έργα της λογοτεχνίας των ερειπίων. Περιλαμβάνεται στην (ομώνυμη) δεύτερη συλλογή διηγημάτων του συγγραφέα, η οποία εκδόθηκε τον Νοέμβριο του 1947, λίγο μετά τον θάνατό του. 

Το διήγημα περιλαμβάνεται στη σχολική ύλη των γερμανικών γυμνασίων. Ο Μπόρχερτ φαίνεται να μεταδίδει το μήνυμα: «Κοιτάξτε πόσες περιττές και παράλογες φρικαλεότητες συμβαίνουν σε μια ξένη χώρα όπου κανένας Γερμανός δεν έχει καμία δουλειά να βρίσκεται, μια χώρα που έγινε το νεκροταφείο πολλών Γερμανών στρατιωτών, μόνο και μόνο εξαιτίας του Χίτλερ».  

 Περιεχόμενα 
Το διήγημα ξεκινά με τις φράσεις:

Η εβδομάδα έχει μια Τρίτη.

Ο χρόνος πενήντα.

Ο πόλεμος έχει πολλές Τρίτες.

Ακολουθούν εννέα επεισόδια που όλα διαδραματίζονται την ίδια ημέρα, μια Τρίτη του 1943, κατά τη διάρκεια του Β' Παγκοσμίου Πολέμου, εναλλάξ μεταξύ της Γερμανίας και του Ανατολικού Μετώπου.

Τα επεισόδια με ζυγό αριθμό αφηγούνται την ιστορία του 24χρονου λοχαγού Έσσε, διοικητή λόχου: Ο διοικητής του τάγματος διορίζει τον υπολοχαγό Έλερς να αντικαταστήσει τον άρρωστο Έσσε. Ο Έλερς, ευχαριστημένος, ανάβει τσιγάρο αλλά δεν προλαβαίνει να το καπνίσει γιατί εκείνη τη στιγμή ένας ελεύθερος σκοπευτής τον πυροβολεί και τον σκοτώνει. Εν τω μεταξύ, ο λοχαγός Έσσε, που πιθανόν πάσχει από τύφο και είναι ήδη αναίσθητος, μεταφέρεται στο νοσοκομείο μολυσματικών ασθενειών του Σμολένσκ. Ο αρχίατρος και ο βοηθός του, που θυσιάζεται για τα θύματα του πολέμου πηγαίνοντας από κρεβάτι σε κρεβάτι μέρα νύχτα, συζητούν το υψηλό ποσοστό θνησιμότητας στο νοσοκομείο. Τέλος, το πτώμα του Έσσε μεταφέρεται έξω με φορείο και πετιέται σε έναν λάκκο μαζί με τα άλλα πτώματα.

Τα επεισόδια 3, 5 και 7 απεικονίζουν το περιβάλλον του Έσσε στην πατρίδα του. Ο πρώην εργοδότης του Έσσε κ. Χάνσεν δίνει εντολή στη γραμματέα του, δεσποινίδα Σεβέριν, να στείλει στον Έσσε στο μέτωπο εικονογραφημένα χιουμοριστικά βιβλία του Βίλχελμ Μπους. Η κυρία Έσσε λαμβάνει μια καθυστερημένη επιστολή από τον σύζυγό της που την ενημερώνει για την προαγωγή του σε λοχαγό και διοικητή λόχου και ότι η θερμοκρασία στο μέτωπο είναι -40°C. Με υπερηφάνεια, δείχνει την επιστολή στη γειτόνισσά της, η οποία είναι η μόνη που ανησυχεί για το κρύο στη Ρωσία. Η κυρία Έσσε δεν έχει ιδέα ότι στρατιώτες πεθαίνουν στο μέτωπο κάθε μέρα και αγνοεί ότι ο σύζυγός της είναι νεκρός. Το βράδυ βγαίνει για να δει τον Μαγικό Αυλό.

Η ιστορία αρχίζει και τελειώνει με ένα κορίτσι που ονομάζεται Ούλα. Η δασκάλα της στο σχολείο υπαγορεύει την πρόταση «Στον πόλεμο, όλοι οι πατέρες είναι στρατιώτες». Όταν η Ούλα κάνει ένα ορθογραφικό λάθος, η δασκάλα τη διορθώνει, λέγοντας ότι η λέξη «πόλεμος» γράφεται με «ο» όπως η λέξη «λάκκος». Εκείνο το βράδυ, για τιμωρία, η Ούλα γράφει δέκα φορές την πρόταση «Στον πόλεμο, όλοι οι πατέρες είναι στρατιώτες». Και γράφει σωστά τη λέξη «πόλεμος» με «ο», όπως η λέξη «λάκκος».Krieg (πόλεμος) γράφεται με g όπως Grube (λάκκος). Το κοριτσάκι το είχε γράψει λάθος με ch.

 Εξωτερικοί σύνδεσμοι 

 Αυτή την Τρίτη, ταινία κινουμένων σχεδίων, ελεύθερα διασκευασμένη από το διήγημα του Βόλφγκανγκ Μπόρχερτ.
 Παραπομπές 

Κατηγορία:Διήγημα
Κατηγορία:Γερμανική λογοτεχνία
Κατηγορία:Έργα σχετικά με τον Β΄ Παγκόσμιο Πόλεμο
Κατηγορία:Αντιπολεμικά έργα